Cetățeni români și bulgari, cu limuzina după ajutoare sociale: Cineva a venit la agenţie cu un Mercedes AMG de 500 de cai putere – presa germană

Autorităţile germane au luat primele măsuri după ce au finalizat o anchetă asupra mai multor cetăţeni români şi bulgari care primeau ajutoare sociale din partea statului german, deşi nu ar fi trebuit să beneficieze de ele, scrie Adevărul citând spiegel.de.

Poliţiştii germani au identificat mai mulţi cetăţeni străini, printre care şi români, care îşi ridicau ajutoarele sociale, deşi nu ar fi trebuit să beneficieze de ele, conform legii. Potrivit spiegel.de, ca o primă măsură, poliţiştii au confiscat bolizii, iar cei prinşi au fost tăiaţi de pe lista celor care pot primi ajutoare din partea statului german.

De altfel, conform legilor, toţi cei care beneficiază de ajutoare sunt obligaţi să completeze o declaraţie de avere şi nu pot să deţină maşini mai scumpe de 7.500 de euro. Procurorul-şef german, Stefan Müller, a confirmat faptul că au existat cazuri în care anumite persoane s-au prezentat să-şi ridice banii la volanul unor bolizi Mercedes E Class sau BMW seria 5

„Cineva a venit la agenţie cu un Mercedes AMG de 500 de cai putere. Este greu să-ţi iei aşa ceva din ajutoare sociale”, a declarat Müller pentru spiegel.de. Potrivit sursei citate, cei mai mulţi dintre cei anchetaţi sunt români şi bulgari, iar unii dintre ei fac parte din diverse clanuri de interlopi. Puşi în faţa evidenţelor, aceştia au încercat să justifice, afirmând că maşinile nu le aparţin şi că doar le-au împrumutat.

Nu sunt primele cazuri de acuzații de fraudă la sistemul de ajutoare sociale. În luna octombrie, doi bărbați și o femeie – romi originari din România, toți în vârstă de 27 de ani – au fost pus puși sub acuzare și încarcerați la Valencienne, în nordul Franței, fiind suspectați că în 2017 au întocmit nu mai puțin de 1.200 de dosare false pentru a obține alocații familiale și alte ajutoare sociale oferite de statul francez. Prejudiciul se ridică la 1,7 milioane de euro, transmite Digi24.

Sistemul inventat de cei trei era extrem de simplu. Fabricau dosare pe numele unor tinere care se declarau PFA (întreprinzători individuali) în domeniul recuperării de fier vechi. Ulterior, femeile declarau că sunt însărcinate și încasau indemnizațiile pentru familie. În fața funcționarilor francezi se prezentau de obicei cu dosarele tinere care erau plătite cu câțiva euro. La început, au folosit identitățile reale. Apoi au început să facă dosare fictive cap-coadă, folosind false carduri de identitate și certificate de naștere românești. (Citește detalii pe G4Media)

(Sursa Foto: Pexels)